Twee vas ná moord op Kaapse bejaardesDie straat is afgesper buite die huis waar die moorde plaasgevind het. Foto: Facebook via Ottery en Wat Wat Twee verdagtes is in hegtenis geneem in verband met die moord op ŉ bejaarde egpaar van Ottery in Kaapstad. Lt.kol. André Traut, woordvoerder van die Wes-Kaapse polisie, sê die mans is Donderdagaand in hegtenis geneem na aanleiding van ŉ ondersoek deur Lansdowne-speurders. “Die deeglike en omvattende ondersoek deur Lansdowne-speurders na die genadelose moord op ŉ bejaarde egpaar van Ottery Sondag, het tot die inhegtenisneming van twee verdagtes gelei,” het Traut bevestig. Hy sê die mans, onderskeidelik 20 en 29 jaar oud, is by ŉ huis in Delft in hegtenis geneem. Een van die verdagtes het die oorledenes geken. Maroela Media het vroeër berig Rugaya en Riedwaan Addinall, albei 82 jaar oud, is Sondagmiddag deur hul seun, Kenwyn, dood in hul huis aangetref. Kenwyn het gaan ondersoek instel nadat sy ouers nie die telefoon geantwoord het nie. Die vermoede is dat die Addinall-egpaar verwurg is. Die egpaar kom oorspronklik van Blackheath af en het die afgelope 18 maande in Ottery gebly. Die verdagtes sal Maandag in die Wynberg-landdroshof verskyn.